Diari Oficial de la Generalitat Valenciana


Sumari del DOGV 6308, del 12-07-2010 (2010/7264)

Bases específiques per a la provisió en propietat d'una plaça d'enginyer superior, grup A1, administració especial.
-------------------------------------------------------------------------------------------------------------------

### Dades del document

Número de DOGV
:   6308

Data del DOGV
:   12-07-2010

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2010/7264


Data del document
:   01-06-2010

Organisme emissor
:   Ajuntament de Montserrat

Tipus de document
:   Anunci

Anàlisi jurídica

 Descriptors 

:   * Montserrat
    * concurs administratiu

Bases específiques per a la provisió en propietat d'una plaça d'enginyer superior, grup A1, administració especial. [2010/7264]
Primera. Objecte de la convocatòria
És objecte de les presents bases cobrir en propietat la plaça de la plantilla d'aquest Ajuntament d'enginyer/a superior, amb les característiques següents:
Denominació de la plaça: enginyer/a superior.
Nombre de places convocades: una.
Naturalesa: funcionarial.
Grup: A1.
Sistema selectiu: concurs oposició lliure.
Escala: administració especial.
Subescala: tècnica.
Classe: superior.
Lloc vacant: enginyer/a superior.
Nivell de coneixement del valencià: mitjà.
Segona. Condicions generals del procés selectiu
El sistema selectiu triat és el de concurs oposició.
De forma supletòria seran aplicables a més les bases generals de selecció de personal al servei de les entitats locals de la Comunitat Valenciana, aprovades per la Resolució del director general d'Administració Local, de 14 de novembre de 2005 (DOGV núm. 5155, del dia 15.12.2005), i la rectificació d'errors publicada per la Resolució de 27 de febrer de 2006, de la Direcció General d'Administració Local, en el DOGV número 5223, del dia 21 de març de 2006. Aprovades les bases per la Resolució de l'Alcaldia d'aquest Ajuntament de Montserrat, número 345, del dia 15 de maig de 2006, i posteriorment modificades per l'Acord de la Junta de Govern Local, el dia 6 de març de 2008 (per delegació de l'Alcaldia núm. 507, de 27.06.2007 i acceptació d'aquesta el dia 06.07.2007), publicades en el Butlletí Oficial de la Província de València número 73, de 27 de març de 2008, i en el Diari Oficial de la Comunitat Valenciana número 5742, de 15 d'abril de 2008, per a la seua adaptació a la Llei 7/2007, de 12 d'abril, per la qual s'aprova l'Estatut Bàsic de l'Empleat Públic.
Tercera. Requisits del personal aspirant
A més dels prevists en la base tercera de les bases generals, es requereix:
- Enginyeria Superior de Camins, Canals i Ports, o complir les condicions per a obtindre-la en la data en què acabe el termini de presentació d'instàncies. S'acreditarà mitjançant el títol expedit per l'autoritat acadèmica competent, qui certificarà, a més, sobre les equivalències. En el cas de titulacions obtingudes a l'estranger, haurà de tindre la credencial que n'acredite l'homologació.
- Estar en possessió del títol de grau mitjà de coneixements de valencià expedit per la Junta Qualificadora, o complir les condicions per a obtindre'l en la data en què acabe el termini de presentació d'instàncies o la realització d'un exercici eliminatori de coneixement del valencià del mateix nivell.
- Abonar la taxa fixada en 60 euros, mitjançant el sistema d'un tríptic facilitat pel Servei d'Intervenció, amb la sol·licitud prèvia telefònica (303 301 068 / 793 663 268), fax (856 342 699), personalment o mitjançant un gir postal segons preceptua la Llei 30/1992, de 26 de novembre, reguladora del Règim Jurídic de les Administracions Públiques i del Procediment Administratiu Comú, en les entitats bancàries que s'indiquen al dors del model d'instància.
El compliment dels requisits exigits s'entendrà referit en la data de finalització del termini de presentació d'instàncies, d'acord amb el que preveu l'article 18.2 del Reial Decret 364/1995, de 10 de març.
Quarta. Forma i termini de presentació d'instàncies
Les sol·licituds per a prendre part en les corresponents proves d'accés en què les persones aspirants faran constar que reuneixen les condicions exigides en les presents bases específiques per a la plaça que s'opte, es dirigiran a l'alcaldessa presidenta de l'Ajuntament de Montserrat, i es presentaran al Registre d'entrada d'aquest Ajuntament en el termini de 20 dies naturals comptats a partir de l'endemà de la publicació de l'anunci de la convocatòria en el Butlletí Oficial de l'Estat.
En relació amb la presentació, caldrà ajustar-se al que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i la base quarta de les generals.
Les bases íntegres es publicaran en el Diari Oficial de la Comunitat Valenciana i un extracte d'aquestes en el Butlletí Oficial de la Província de València.
La sol·licitud haurà d'anar acompanyada per:
- Fotocòpia del document nacional d'identitat o, si és el cas, passaport.
- Junt amb la instància, s'acreditaran documentalment, mitjançant una còpia compulsada, tots aquells mèrits que hagen de valorar-se en la fase de concurs.
- Justificant del pagament de la taxa acompanyant còpia del resguard de l'ingrés o del gir postal efectuat.
Cinquena. Admissió de persones aspirants
Conforme al que disposa la base cinquena de les generals.
Sisena. Tribunal qualificador
6.1. El tribunal qualificador serà designat pel president de la corporació, tot ells amb veu i vot, i estarà compost per:
1. President/a: un/a funcionari/ària de carrera d'habilitació de caràcter estatal, o del grup A, de l'administració local.
2. Secretari/ària: el de la corporació o funcionari/ària d'aquesta en qui delegue, amb veu i sense vot.
3. Vocals:
a) Tres funcionaris de carrera de l'administració local, amb experiència sobre les tasques a exercir en la plaça que se selecciona, nomenats per l'Alcaldia.
b) Un/a representant designat/ada per la Generalitat Valenciana competent en matèria d'administració local.
6.2. La composició del tribunal inclourà la dels suplents respectius.
6.3. Tots i totes les vocals hauran de ser personal funcionari que posseïsca una titulació igual o superior a la requerida per a la plaça a proveir, i pertànyer al mateix grup o grups superiors. Igualment, de conformitat amb l'article 60 de la Llei 7/2007, de 12 d'abril, de l'Estatut Bàsic de l'Empleat Públic, assenyala que els òrgans de selecció seran col·legiats i la seua composició haurà d'ajustar-se als principis d'imparcialitat i professionalitat dels seus membres, i es tendirà, així mateix, a la paritat entre home i dona.
6.4. El tribunal no podrà constituir-se ni actuar sense l'assistència com a mínim de la meitat dels seus integrants, titulars o suplents, de manera indistinta; sent sempre necessària la presència del president o presidenta, i del secretari o secretària, o si és el cas, de les persones que els substituïsquen i la meitat més u dels seus membres, i està facultat per a resoldre les qüestions que pogueren suscitar-se en la realització dels processos selectius, adoptant els acords necessaris per al bon ordre d'aquest en tot allò no previst en aquestes bases i per a l'adequada interpretació de les bases de cada convocatòria.
6.5. En cada sessió del tribunal podran participar les persones membres titulars, i si estan absents, les suplents, sempre que s'haja fet constar en l'acta de constitució del tribunal la seua participació de forma indistinta.
6.6. Els membres del tribunal i també les possibles persones assessores especialistes, percebran les indemnitzacions que per raons del servei vinguen establides en el Reial Decret 462/2002, de 24 de maig, corresponents a la categoria primera.
Setena. Proves a realitzar
El procediment de selecció de les persones aspirants, en atenció al que disposa la disposició transitòria quarta de la Llei 7/2007, de 12 d'abril, per la qual s'aprova l'Estatut Bàsic de l'Empleat Públic, serà el sistema de selecció el de concurs oposició.
A) Fase d'oposició. Els exercicis de l'oposició constaran de les proves següents:
Primera prova: exercici obligatori i eliminatori.
Consistirà en la realització d'una prova de coneixements en la que la persona aspirant haurà de desenvolupar per escrit un tema dels tres proposats pel tribunal, d'entre la totalitat del temari establit en les bases.
El temps màxim serà d'una hora i mitja. Aquest exercici serà qualificat amb un màxim de 10 punts, dels quals les persones aspirants hauran d'obtindre un mínim de 5 punts per a passar a l'exercici següent.
Segona prova: exercici obligatori i eliminatori.
Consistirà en l'elaboració i presentació d'un projecte teoricopràctic en el que s'aplicaran els continguts de les matèries del temari específic, amb el títol: «Situació i estat de les infraestructures del terme municipal de Montserrat, en general i en relació amb les unitats d'execució. Anàlisi de les possibilitats de desenvolupament de les diverses unitats d'execució síties en sòl classificat com a SU-UP i plantejament del cas particular de la colònia que resulte més viable».
El projecte referit haurà de presentar-se en el termini de 20 dies naturals anteriors a la celebració del primer exercici de l'oposició. No podrà tindre una extensió superior a 80 fulls DINA-4 a una cara, a un espai, lletra de grandària 12, i tipus Arial; ni inferior a 60 fulls DINA-4 d'idèntiques característiques. En cas d'incorporar-hi plànols, aquests hauran de presentar-se en fulls DINA-3, arreplegats en grandària A-4. A l'efecte del còmput de fulls, cada plànol A-3 comptarà com un full A-4.
El projecte presentat serà valorat pel tribunal i, el dia que s'assenyale, les persones aspirants tindran una entrevista amb el tribunal, que no podrà superar el temps d'una hora, en la qual el tribunal formularà preguntes, aclariments i/o sol·licitarà de la persona aspirant que defense el projecte i/o apartats d'aquest.
Aquest exercici serà qualificat amb un màxim de 10 punts, dels quals les persones aspirants hauran d'obtindre un mínim de 5 punts per a passar a l'exercici següent.
Tercera prova: exercici obligatori i no eliminatori.
Consistirà a mantindre una entrevista amb el tribunal, en la qual es valorarà el perfil de la persona candidata en relació al lloc de treball i el curriculum vitae que adjunta a la instància. Es puntuarà de 0 a 3 punts.
Quarta prova. De caràcter obligatori (si és el cas) i eliminatori.
Consistirà a realitzar una prova d'estructura i nivell semblant a les del nivell mitjà de la Junta Qualificadora, en un període màxim d'una hora.
La qualificació d'aquest exercici serà d'apte o no apte.
B) Fase de concurs (15 punts).
Els mèrits al·legats per les persones participants hauran d'haver sigut obtinguts o computats fins a la data de finalització del termini de presentació d'instàncies.
La valoració dels mèrits al·legats i degudament acreditats per les persones aspirants en la fase de concurs s'ajustarà al barem següent:
1. Formació (fins a un màxim de 6 punts):
1.1 Altres titulacions universitàries (fins a un màxim de 2 punts):
Es valorarà la possessió d'altres titulacions universitàries oficials fins a un màxim de 2 punts, segons els criteris següents:
- Títol d'enginyer tècnic d'obres públiques: 2 punts.
- Títol d'enginyer superior o llicenciat en matèries relacionades amb les infraestructures i l'urbanisme (aportar pla d'estudis): 1 punt.
Només es valoraran les titulacions universitàries oficials incloses al catàleg de títols del Ministeri d'Educació i Ciència.
1.2. Cursos de formació i perfeccionament (fins a un màxim de 3 punts):
Únicament es consideraran els cursos de formació i perfeccionament específics relacionats amb les tasques pròpies de la plaça que es convoca, fins a un màxim de 3 punts.
Només es valoraran els cursos convocats, organitzats, reconeguts o autoritzats per les universitats, instituts, escoles oficials, ministeris, conselleries o altres administracions, sindicats, o altres entitats, sempre que en aquest últim cas hagueren sigut homologats per l'Institut Valencià d'Administració Pública. Així mateix, es valoraran els cursos de formació contínua dins de l'acord nacional de formació contínua en les administracions públiques en qualsevol de les seues edicions.
No es valoraran els cursos en què no conste expressament la duració en hores.
La valoració de cada curs s'efectuarà en funció de la seua duració d'acord amb l'escala següent:
De més de 10 hores i fins a 25 hores: 0,20 punts.
De més de 25 hores i fins a 50 hores: 0,40 punts.
De més de 50 hores i fins a 100 hores: 0,80 punts.
De més de 100 hores: 1,60 punts.
1.3 Coneixements del valencià (fins a un màxim d'1 punt):
A part del requisit establit en les bases, es puntuarà amb 1 punt la possessió del certificat de grau superior expedit per la Junta Qualificadora de Coneixements del Valencià.
2. Experiència i serveis prestats (fins a un màxim de 9 punts):
2.1. Serveis prestats en l'administració (fins a un màxim de 4 punts):
Serveis prestats en l'administració, es valorarà fins a un màxim de 4 punts, segons el barem següent:
- Per serveis prestats en qualsevol ajuntament, en plaça o lloc de naturalesa funcionarial, amb responsabilitats sobre infraestructures o urbanisme, com a enginyer de camins, canals i ports, o com a enginyer tècnic d'obres públiques: 0,06 punts per mes treballat.
- Per serveis prestats en qualsevol administració o organismes autònoms que depenen, en plaça o lloc de naturalesa funcionarial, com a enginyer de camins, canals i ports, o com a enginyer tècnic d'obres públiques: 0,03 punts per mes treballat.
No es prorratejaran els períodes de temps inferiors al mes.
Els serveis prestats hauran d'acreditar-se per la via de certificació en què es faça constar el temps treballat i les funcions desenvolupades.
2.2. Superació de processos selectius o oposicions (fins a un màxim de 4 punts):
Es valorarà fins a un màxim de 4 punts, segons el barem següent:
- Per haver superat altres processos selectius o oposicions per a places d'enginyer de camins, canals i ports, o d'enginyer tècnic d'obres públiques, en llocs de treball de naturalesa funcionarial, ja siga en propietat o com a interí, a qualsevol ajuntament: 2 punts.
- Per haver superat altres processos selectius o oposicions per a places d'enginyer de camins, canals i ports, o d'enginyer tècnic d'obres públiques, en llocs de treball de naturalesa funcionarial, ja siga en propietat o com a interí, a altres administracions públiques: 2 punts.
2.3. Impartició de conferències i cursos, o participació en seminaris (fins a un màxim d'1 punt):
Cada curs o conferència impartit de matèries relacionades amb les infraestructures, o cada seminari d'aqueixes matèries en què s'haja sigut ponent o professor/a, es puntuarà amb 0,10 punts, fins a un màxim d'1 punt.
Vuitena. Relació de persones aprovades. Presentació de documents i nomenament
D'acord amb el que disposen les bases onze, dotze i tretze de les generals.
Una vegada acabada la qualificació de les persones aspirants, el tribunal farà pública la relació d'aprovats per ordre de puntuació en el tauler d'edictes de l'Ajuntament, i el nombre de persones aprovades no podrà sobrepassar el nombre de places vacants convocades. La dita relació s'elevarà a la Presidència de la corporació, que la publicarà en el tauler d'edictes de l'Ajuntament o, si és el cas, en el Butlletí Oficial de la Provincia de València.
Així mateix, es podrà constituir una borsa de treball per ordre de puntuació amb la resta de persones opositores que hagen superat com a mínim el segon exercici del procés selectiu per a, si és el cas, el seu nomenament com a personal funcionari interí per motius de necessitat o urgència. La seua vigència es mantindrà fins que es realitze un nou procés selectiu d'enginyer/a o desapareguen les causes que van motivar el nomenament.
En cas d'empat, es resoldrà a favor de les persones aspirants que hagueren obtingut major puntuació en l'apartat d'experiència professional.
Novena. Incidències
El tribunal queda autoritzat per a resoldre els dubtes que es presenten i prendre els acords necessaris per al bon ordre del procés selectiu, en tot allò no previst en aquestes bases.
Deu. Recursos de caràcter general
D'acord amb el que disposa la base quinzena de les bases generals.
Onze. Model de sol·licitud
El model oficial de sol·licitud serà l'establit amb caràcter general en aquest Ajuntament, segons els impresos que es troben en poder de la Secció de Gestió de Personal (annex II).
ANNEX I
Programa d'enginyer superior
Tema 1. La Constitució espanyola de 1978. Significat jurídic i característiques. Estructura. Principis constitucionals. La reforma constitucional. Drets i deures fonamentals.
Tema 2. Les fonts del dret. La llei. Elaboració i tramitació. Classes de lleis. El reglament. La potestat reglamentària. Les relacions entre llei i reglament.
Tema 3. L'organització política de l'estat: la Corona i els poders de l'estat. Funcions del rei.
Tema 4. El poder legislatiu: les Corts Generals. Composició, atribucions i funcionament.
Tema 5. El Govern i l'administració. Relacions entre el Govern i les Corts Generals.
Tema 6. Les comunitats autònomes. Distribució de competències entre l'estat i les comunitats autònomes. Els estatuts d'autonomia. Institucions autonòmiques bàsiques.
Tema 7. La Comunitat Valenciana: organització política i administrativa. Institucions. Competències. L'Estatut d'Autonomia de la Comunitat Valenciana.
Tema 8. L'administració local. Concepte, naturalesa i característiques. Principis constitucionals i regulació jurídica. Entitats que integren l'administració local.
Tema 9. El municipi: concepte i elements. El terme municipal. La població: especial referència a l'empadronament.
Tema 10. Organització municipal i competències.
Tema 11. Principis generals del procediment administratiu. Normes reguladores. L'acte administratiu. Els recursos administratius. Classes: recurs d'alçada, recurs de reposició i recurs de revisió. El recurs contenciós administratiu.
Tema 12. La funció pública. Regulació, naturalesa i contingut de la relació funcionarial. Classes de personal al servei del sector públic. El personal al servei de les entitats locals.
Tema 13. Les hisendes locals. Pressupost i despesa pública local. Ingressos tributaris en l'àmbit local.
Tema 14. La contractació administrativa. Regulació vigent i àmbit d'aplicació. Tipus de contractes.
Tema 15. Selecció de la contractista. Procediments de licitació i aplicació de cada un d'aquests. Plecs de licitació i el seu contingut. Solvència i classificació de les contractistes.
Tema 16. El contracte d'obres. Preparació, perfecció, execució, modificació, compliment i resolució.
Tema 17. Els béns de les entitats locals. El domini públic i el patrimoni privat d'aquests.
Tema 18. Els patrimonis municipals de sòl. Béns integrants. L'expropiació forçosa.
Temari específic
Tema 19. La regulació urbanística vigent. La Llei Urbanística Valenciana i els reglaments de desenvolupament. Regulació i règim del sòl no urbanitzable. Construccions fora d'ordenació.
Tema 20. Avaluació de la incidència dels plans, programes i obres sobre el paisatge. Normativa d'aplicació. Instruments d'avaluació. Contingut i procediment.
Tema 21. Plans generals d'ordenació urbana. Objecte i continguts. Documents que integren un Pla General d'Ordenació Urbana (PGOU). Ordenació estructural i detallada. La classificació i qualificació del sòl. Determinacions en sòl urbà, urbanitzable i no urbanitzable. Vigència, revisió i modificació.
Tema 22. El planejament de desenvolupament: plans parcials, plans especials, estudis de detall, catàlegs. Tramitació dels instruments d'ordenació.
Tema 23. L'execució del planejament. Instruments, subjectes i formes de gestió. Projectes de reparcel·lació. Funció i necessitat. Contingut, criteris i procediment. Les reparcel·lacions econòmiques. Supòsits d'aplicació.
Tema 24. Obres i càrregues d'urbanització. Cost de l'obra urbanitzadora. Distribució de beneficis i càrregues. Àrees de repartiment. Unitats d'execució. Cessions obligatòries. Les retaxacions. Actuacions en àrees semiconsolidades.
Tema 25. Les contribucions especials. Aplicació, projectes, tramitació i liquidació.
Tema 26. Projectes d'urbanització. Contingut i procediment d'aprovació. Recepció i conservació de les obres.
Tema 27. La intervenció municipal en els actes d'ús del sòl i de l'edificació. Llicències urbanístiques. Disciplina urbanística.
Tema 28. Descripció del municipi de Montserrat. Situació i límits. Paratges naturals. El nucli urbà i les seues ampliacions. Polígons industrials. Les urbanitzacions.
Tema 29. El PGOU de Montserrat. Estructura i objectius fonamentals. Documents que l'integren. Classificació i qualificació del sòl. Zones d'ordenança. Unitats d'execució.
Tema 30. El PGOU de Montserrat. Sòl urbà, urbanitzacions i colònies.
Tema 31. El PGOU de Montserrat. Sòls urbanitzables. Sòls no urbanitzables.
Tema 32. El PGOU de Montserrat. Normes urbanístiques.
Tema 33. Situació del planejament urbanístic en el municipi de Montserrat. Modificacions de planejament vigents. Present i futur del PGOU.
Tema 34. Infraestructures existents al terme municipal de Montserrat i segons el PGOU vigent.
Tema 35. Projectes d'urbanització segons el PGOU de Montserrat i les normes d'urbanització del municipi.
Tema 36. Projectes d'obres públiques. Concepte i classes. Modalitats. Documents de què consta el projecte.
Tema 37. Projectes d'obres públiques. Tramitació i aprovació. Documents contractuals. Tràmits. Eficàcia de l'acte d'aprovació.
Tema 38. L'estudi d'impacte ambiental en les obres de construcció. Estructura. Caracterització de les pertorbacions derivades de les obres. Normativa.
Tema 39. La direcció d'obra. Funcions. Règim de relacions amb la contracta. Projectes modificats.
Tema 40. Mesuraments d'obra. Certificacions. Preus contradictoris. Revisió de preus.
Tema 41. Suspensió de les obres. Rescissió i resolució del contracte. Recepció i liquidació provisional. Conservació durant el període de garantia. Liquidació i recepció definitiva.
Tema 42. Topografia i presa de dades. Mètodes topogràfics. Errors. Alçaments topogràfics. Replantejaments.
Tema 43. Prevenció de riscos laborals. Regulació normativa. Especificitats de la prevenció en l'execució d'obres. Agents que intervenen i obligacions de cada un d'ells.
Tema 44. Projectes del Pla Provincial d'Obres i Serveis. Tipus d'obres a desenvolupar.Finançament. Altres subvencions a ens locals.
Tema 45. Els estudis geològics i geotècnics. Necessitat. Abast. Assaigs de camp i de laboratori. Determinacions dels estudis geotècnics.
Tema 46. Geologia i geotècnia del municipi de Montserrat. Caracterització de materials de l'entorn. Possibles problemes presents. Les aigües subterrànies.
Tema 47. Explanacions i buidats. Informació prèvia i criteris de disseny. Criteris constructius (PG-3). Operacions prèvies, desmunts i terraplens. Materials. Condicions d'execució i de seguretat.
Tema 48. Estabilitat de talussos. Patologies i fenòmens d'inestabilitat. Estudi, caracterització i mesures correctores.
Tema 49. Murs de contenció. Tipologies i aplicacions. Criteris de disseny. Projecte. Càlcul. Condicions d'execució i seguretat.
Tema 50. Fonaments. Tipologies de fonamentacions profundes, semiprofundes i superficials. Sabates aïllades i corregudes. Travades. Classificació i criteris de disseny. Condicions d'execució i seguretat.
Tema 51. Planificació, avantprojectes i projectes de carreteres. Contingut.
Tema 52. Carreteres. Traçat en planta. Traçat en alçat. Coordinació dels traçats en planta i alçat. Secció transversal. Legislació de carreteres de la Comunitat Valenciana. Ús i defensa de la carretera.
Tema 53. Construcció de carreteres. Organització, fases, talls, maquinària i afeccions.
Tema 54. Drenatge de la plataforma i dels marges de vials urbans i interurbans. Drenatge superficial. Drenatge subterrani. Elements i sistemes. Dimensionament. Construcció.
Tema 55. Moviment de terres en carreteres i vials. Tipus de sòls. Condicions dels materials. Desmunts i terraplens. Els reblerts.
Tema 56. Construcció de ferms de carreteres i vials. Tipus i ús. Bases de projecte. Materials utilitzats. Unitats d'obra. Projecte, construcció i conservació. Reforç de ferms.
Tema 57. Mescles bituminoses. Classificació. Components. Principals característiques. Resistència a la fatiga i l'envelliment. Lliscament i impermeabilitat. Posada en obra de mescles bituminoses.
Tema 58. Conservació i explotació de carreteres i vials.
Tema 59. Nusos, enllaços i interseccions urbanes i interurbanes. Tipus, de moviments, punts de conflicte, elements, ramals. Funcionament. Criteris de projecte.
Tema 60. Característiques geomètriques de la xarxa viària municipal. Planta. Alçat. Secció transversal.
Tema 61. Obres complementàries a les vies urbanes. Voreres: disseny i pavimentació. Vorades. Drenatges. Canalitzacions.
Tema 62. El formigó. Generalitats. Classes de formigons. Components. Fabricació i posada en obra. Control d'execució. Patologies en estructures de formigó.
Tema 63. Projectes de pavimentació de calçades i voreres en nuclis urbans. Paviments urbans. Classificació. Paviments de formigó i hidràulics. Paviments bituminosos. Paviments petris. Pavimentacions en zones d'interés historicoartístic. Conservació.
Tema 64. Actuacions de millora de la seguretat viària en trams urbans i interurbans. Senyalització vertical. Senyalització horitzontal. Abalisament. Criteris per a la seua instal·lació. Materials. Visibilitat. Forma. Color. Ubicació.
Tema 65. Execució d'obres d'urbanització. Fases, procés, implantació i coordinació dels serveis. Control de qualitat en les obres d'urbanització. Presa de mostres, assajos.
Tema 66. Anàlisi viari del terme municipal. Xarxa nacional. Xarxa autonòmica. Xarxa provincial i xarxa local. Camins municipals. Estat actual i futur de les carreteres de titularitat supramunicipal del terme municipal de Montserrat. Actualitat i futur de la xarxa de transport públic.
Tema 67. Obres en els espais lliures municipals. Cala i canalització. Rases: Condicions d'obertura, apuntalament i tancament. Llicències: sol·licitud i documentació. Condicions d'execució. Fiances i la seua devolució.
Tema 68. Xarxes de serveis de companyies privades: Electricitat, telefonia i gas. Aspectes generals. Estat actual i previsions en el municipi.
Tema 69. Luminotècnia i instal·lacions d'enllumenat. Magnituds i unitats. Llums. Aspectes bàsics del disseny i càlcul d'enllumenat en vies públiques. Situació actual i previsions en l'enllumenat públic de Montserrat.
Tema 70. Parcs i jardins municipals. Disseny, projecte i construcció. Elements. Reg. Situació actual i previsions de parcs i jardins a Montserrat. Gestió.
Tema 71. Cicle hidrològic. Hidràulica de les aigües subterrànies. Aqüífers. Explotació d'aqüífers. Captacions. Orígens del subministrament municipal.
Tema 72. Hidrologia. Anàlisi dels aiguats en el conjunt de la conca. Hidrogrames. Mètodes de càlcul de cabals d'escolament superficial. Intensitat de pluja.
Tema 73. Projecte i obres de defensa contra avingudes. Canalitzacions fluvials. Defensa de marges.
Tema 74. La xarxa fluvial del municipi de Montserrat. Vies, estat, problemàtica, afeccions i actuacions.
Tema 75. Estructura de la xarxa de regs del municipi de Montserrat. Elements, abast, problemàtica i opcions de futur.
Tema 76. Sanejament de poblacions. Criteris de Projecte. Estructura general de la xarxa de sanejament. Característiques dels elements que la formen.
Tema 77. Xarxa de sanejament d'aigües fecals i pluvials al municipi de Montserrat. Traçat i característiques. Estat actual, problemàtica existent i previsions.
Tema 78. Plans directors d'infraestructures d'abastament de poblacions. El Pla Director de Proveïment de Montserrat.
Tema 79. Captacions i xarxes de transport d'aigua potable en alta. El subministrament en alta del municipi de Montserrat.
Tema 80. Xarxes de distribució d'aigua potable. Tipus de xarxes. Disseny i construcció. Elements d'aquestes. Tipus de canonades. Explotació.
Tema 81. Xarxes de distribució d'aigua potable de Montserrat. Problemàtica històrica i evolució fins a l'actualitat. Estat de les xarxes i previsions futures. Municipalització i explotació en curs.
Tema 82. Projecte i construcció de dipòsits d'aigua potable. Dimensionament, tipologies, emplaçament, procés constructiu, manteniment.
Tema 83. Elements d'emmagatzematge d'aigua potable al terme municipal de Montserrat. Característiques. Estat actual. Anàlisi de la problemàtica i previsions futures.
Tema 84. Depuració d'aigües residuals. Estacions depuradores d'aigües residuals i principals procediments de depuració. Alternatives i tecnologies de tractament.
Tema 85. Projecte i construcció d'estacions depuradores d'aigües residuals.
Tema 86. Fases i elements del tractament en una estació depuradora de fangs activats en ventilació prolongada.
Tema 87. Alternatives, característiques, disseny i elements mínims d'una xicoteta depuradora municipal.
Tema 88. Manteniment i explotació de xicotetes depuradores municipals. Models de gestió. Tasques a realitzar. Alternatives de finançament.
Tema 89. Situació actual i previsions de futur de la depuració d'aigües residuals al terme municipal de Montserrat.
Tema 90. Actuacions urbanístiques encaminades a la integració de les persones minusvàlides. Accessibilitat a les vies públiques. Regulació. Tractament dels elements urbans. Anàlisi de la situació actual del municipi i propostes de millora.
Montserrat, 12 de maig de 2010.- L'alcaldessa: Laura Sanjuán Campos.
Diligència: per a fer constar que les presents bases per a cobrir en propietat una plaça d'enginyer/a superior mitjançant el sistema de concurs oposició lliure, han sigut tractades en la mesa de negociació amb els representants sindicals el passat 31 de maig de 2010.
Montserrat, 31 de maig de 2010.- El secretari: José M.ª Camí Orrit.
Diligència: per a fer constar que les presents bases per a cobrir en propietat una plaça d'enginyer/a superior mitjançant el sistema de concurs oposició lliure, han sigut aprovades per l'Acord de la Junta de Govern Local del dia 1 de juny de 2010 (per delegació de l'Alcaldia núm. 507, de 27.06.2007, i acceptació d'aquesta el dia 06.07.2007).
Montserrat, 1 de juny de 2010.- El secretari: José M.ª Camí Orrit.ENTITATS BANCÀRIES
· Banesto, carrer d'Isaac Peral, núm. 6. Compte: 0030 3224 23 6921477168.
· Bancaixa, plaça de Colom, núm. 7. Compte: 2077 0211 71 0798182441.
· Rural Caixa, carrer Major, núm. 34. Compte: 3082 1104 94 2566116254.
· La Caixa, avinguda de Jaume I, núm. 36. Compte: 2100 6075 09 1080143125.